Document ID: 32008D0396

DECIZIA COMISIEI
din 30 aprilie 2008
privind închiderea conturilor agențiilor de plată ale statelor membre în ceea ce privește cheltuielile finanțate prin Fondul European de Garantare Agricolă (FEGA), pentru exercițiul financiar 2007
[notificată cu numărul C(2008) 1711]
(2008/396/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolele 30 și 32,
după consultarea Comitetului pentru Fonduri Agricole,
întrucât:
(1)
Pe baza conturilor anuale însoțite de informațiile solicitate, prezentate de către statele membre, conturile agențiilor de plată menționate la articolul 6 alineatul (2) din Regulamentul (CE) nr. 1290/2005 trebuie închise. Decizia de închidere se referă la caracterul complet, exact și veridic al conturilor comunicate, ținându-se seama de rapoartele întocmite de organismele de certificare.
(2)
În temeiul articolului 5 alineatul (1) din Regulamentul (CE) nr. 883/2006 al Comisiei (2) privind datele care urmează să fie transmise de către statele membre și contabilizarea lunară a cheltuielilor finanțate în cadrul Fondului European de Garantare Agricolă (FEGA), se ține seama, pentru exercițiul financiar 2007, de cheltuielile efectuate de statele membre între 16 octombrie 2006 și 15 octombrie 2007.
(3)
Termenele menționate la articolul 7 alineatul (2) din Regulamentul (CE) nr. 885/2006 al Comisiei (3) de stabilire a normelor de aplicare a procedurii de lichidare a conturilor FEGA, acordate statelor membre în vederea transmiterii către Comisie a documentelor menționate la articolul 8 alineatul (1) litera (c) din Regulamentul (CE) nr. 1290/2005 și la articolul 7 alineatul (1) din Regulamentul (CE) nr. 885/2006 al Comisiei au expirat.
(4)
Comisia a verificat informațiile prezentate și a comunicat statelor membre, înainte de 31 martie 2008, rezultatele acestor verificări, însoțite de modificările necesare.
(5)
În conformitate cu articolul 10 alineatul (1) primul și al doilea paragraf din Regulamentul (CE) nr. 885/2006, decizia de închidere a conturilor menționată la articolul 30 alineatul (1) din Regulamentul (CE) nr. 1290/2005 stabilește, fără a aduce atingere deciziilor luate ulterior în conformitate cu articolul 31 alineatul (1) din regulamentul menționat anterior, suma cheltuielilor efectuate în fiecare stat membru pe parcursul exercițiului financiar în cauză care este recunoscută ca fiind imputabilă FEGA, pe baza conturilor menționate la articolul 8 alineatul (1) litera (c) din Regulamentul (CE) nr. 1290/2005, precum și reducerile și suspendările plăților lunare pentru exercițiul financiar respectiv, inclusiv reducerile prevăzute la articolul 9 alineatul (4) al doilea paragraf din Regulamentul (CE) nr. 883/2006. În temeiul articolului 154 din Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (4), rezultatul deciziei de închidere a conturilor, adică orice neconcordanță care ar putea surveni între cheltuielile totale înregistrate pentru un exercițiu financiar în temeiul articolului 151 alineatul (1) și al articolului 152 din regulamentul respectiv și cheltuielile totale luate în considerare de către Comisie în decizia de închidere a conturilor, se înregistrează într-un articol unic ca o cheltuială în plus sau în minus.
(6)
Ținând seama de verificările efectuate, conturile anuale și documentele însoțitoare permit Comisiei să ia, pentru anumite agenții de plată, o decizie privind caracterul complet, exact și veridic al conturilor anuale prezentate. Detaliile privind aceste sume au fost descrise în raportul de sinteză înaintat Comitetului Fondului simultan cu prezenta decizie.
(7)
Ținând seama de verificările efectuate, informațiile prezentate de anumite agenții de plată necesită investigații suplimentare; prin urmare, conturile acestor agenții nu pot fi închise prin prezenta decizie.
(8)
Articolul 9 din Regulamentul (CE) nr. 883/2006 stabilește că plățile lunare se reduc pentru cheltuielile efectuate de statele membre după expirarea termenelor limită stabilite la respectivul alineat, în conformitate cu articolul 14 din Regulamentul (CE) nr. 2040/2000 al Consiliului din 26 septembrie 2000 privind disciplina bugetară (5) și cu articolul 17 din Regulamentul (CE) nr. 1290/2005. Cu toate acestea, în temeiul articolului 9 alineatul (4) din Regulamentul (CE) nr. 883/2006, orice depășiri ale termenelor limită intervenite în cursul lunilor august, septembrie și octombrie sunt luate în considerare în decizia de închidere a conturilor, cu excepția cazurilor când sunt constatate înainte de decizia finală referitoare la plăți lunare din exercițiul financiar respectiv. Unele cheltuieli declarate de anumite state membre pe parcursul perioadei menționate anterior au fost efectuate după termenele limită și, pentru unele măsuri, Comisia nu a acceptat circumstanțe atenuante. Prezenta decizie ar trebui, așadar, să stabilească reducerile corespunzătoare. În conformitate cu articolul 31 din Regulamentul (CE) nr. 1290/2005, o decizie va fi luată la o dată ulterioară, stabilind definitiv cheltuielile care urmează să fie excluse din finanțarea comunitară cu privire la acele reduceri și la toate celelalte cheltuieli identificate ca fiind efectuate după termenele limită stabilite.
(9)
În conformitate cu articolul 14 din Regulamentul (CE) nr. 2040/2000, cu articolul 17 din Regulamentul (CE) nr. 1290/2005 și cu articolul 9 din Regulamentul (CE) nr. 883/2006, Comisia a redus sau a suspendat deja un număr de plăți lunare din înscrierea în conturile de cheltuieli pentru exercițiul financiar 2007. Ținând seama de cele menționate anterior, pentru a evita orice rambursare prematură sau temporară a sumelor în cauză, acestea nu ar trebui recunoscute prin prezenta decizie, fără a aduce atingere examinărilor ulterioare în conformitate cu articolul 31 din Regulamentul (CE) nr. 1290/2005.
(10)
Articolul 10 alineatul (2) primul paragraf din Regulamentul (CE) nr. 885/2006 stabilește că sumele care trebuie recuperate de la fiecare stat membru sau care trebuie să îi fie plătite acestuia, în conformitate cu decizia de închidere a conturilor menționată la articolul 10 alineatul (1) primul paragraf, se calculează prin scăderea plăților lunare efectuate în cursul exercițiului financiar în cauză, adică 2007, din cheltuielile recunoscute pentru același exercițiu, în conformitate cu alineatul (1). Asemenea sume trebuie să fie scăzute din sau adăugate la plata lunară corespunzătoare cheltuielilor efectuate în a doua lună de la decizia de închidere a conturilor.
(11)
În temeiul articolului 32 alineatul (5) din Regulamentul (CE) nr. 1290/2005, 50 % din consecințele financiare ale nerecuperării vor fi suportate de statul membru în cauză și 50 % de bugetul Comisiei, în cazul în care recuperarea sumelor în urma depistării neregulilor nu se produce în termen de patru ani de la prima constatare administrativă sau judiciară sau în termen de opt ani, în cazul în care procedura de recuperare este inițiată într-o instanță națională. Articolul 32 alineatul (3) din regulamentul menționat anterior obligă statele membre să înainteze Comisiei, împreună cu conturile anuale, un raport de sinteză al procedurilor de recuperare întreprinse în urma depistării neregulilor. Regulamentul (CE) nr. 885/2006 stabilește norme detaliate privind punerea în aplicare a obligației statelor membre de a raporta sumele care trebuie recuperate. Anexa III la regulamentul menționat anterior prevede modelele de tabel 1 și 2 pe care statele membre trebuie să le furnizeze în 2008. Pe baza tabelelor completate de către statele membre, Comisia ar trebui să decidă cu privire la consecințele financiare ale nerecuperării sumelor în urma depistării neregulilor mai vechi de patru, respectiv opt ani. Această decizie nu aduce atingere deciziilor de conformitate ulterioare adoptate în temeiul articolului 32 alineatul (8) din Regulamentul (CE) nr. 1290/2005.
(12)
În temeiul articolului 32 alineatul (6) din Regulamentul (CE) nr. 1290/2005, statele membre pot decide să nu inițieze procedurile de recuperare. O asemenea decizie poate fi luată numai în cazul în care costurile deja suportate și cele estimate depășesc valoarea care trebuie recuperată sau în cazul în care recuperarea se dovedește imposibilă din cauza insolvenței, înregistrată și recunoscută în temeiul legislației interne, a debitorului sau a persoanelor juridic responsabile pentru nereguli. În cazul în care această decizie se ia în termen de patru ani de la prima constatare administrativă sau judiciară sau în termen de opt ani în cazul în care se inițiază o acțiune pe lângă o instanță națională, 100 % din consecințele financiare ale nerecuperării ar trebui să fie suportate din bugetul comunitar. În raportul de sinteză menționat la articolul 32 alineatul (3) din Regulamentul (CE) nr. 1290/2005 sunt prezentate sumele pentru care statele membre au decis să nu inițieze procedurile de recuperare și temeiurile deciziei lor. Aceste sume nu trebuie suportate de statele membre în cauză și, în consecință, trebuie suportate din bugetul comunitar. Prezenta decizie nu aduce atingere deciziilor de conformitate ulterioare adoptate în temeiul articolului 32 alineatul (8) din regulamentul menționat anterior.
(13)
În conformitate cu articolul 30 alineatul (2) din Regulamentul (CE) nr. 1290/2005, prezenta decizie nu aduce atingere deciziilor luate ulterior de către Comisie privind excluderea de la finanțarea comunitară a cheltuielilor care nu au fost efectuate în conformitate cu normele comunitare,
ADOPTĂ PREZENTA DECIZIE:
Articolul 1
Fără a aduce atingere articolului 2, se închid conturile agențiilor de plată ale statelor membre în ceea ce privește cheltuielile finanțate prin Fondul European de Garantare Agricolă (FEGA) pentru exercițiul financiar 2007.
Sumele care trebuie recuperate de la fiecare stat membru sau plătite acestuia în temeiul prezentei decizii, inclusiv cele care rezultă din aplicarea articolului 32 alineatul (5) din Regulamentul (CE) nr. 1290/2005, sunt stabilite în anexa I.
Articolul 2
Pentru exercițiul financiar 2007, conturile agențiilor de plată ale statelor membre în ceea ce privește cheltuielile finanțate prin FEGA, stabilite în anexa II, sunt disociate din prezenta decizie și fac obiectul unei decizii ulterioare de închidere.
Articolul 3
Prezenta decizie se adresează statelor membre.
Adoptată la Bruxelles, 30 aprilie 2008.

Labels: 4
15
6